***Csongrád Város Jegyzőjétől***  „**M”**

**Száma**: Önk/66-1/2022

**Témafelelős:** dr. Barcsi Judit

**ELŐTERJESZTÉS**

**Csongrád Városi Önkormányzat Képviselő-testületének**

**2022. március 31-ei ülésére**

**Tárgy:** Távhőszolgáltatásról szóló rendelet megalkotása (első olvasat)

**Tisztelt Képviselő-testület!**

Csongrád Városi Önkormányzat Képviselő-testülete a 2021. október 28. napi ülésén a Csongrádi Közmű Szolgáltató Kft. kezdeményezésére döntött a hatályos, a távhőszolgáltatásról szóló 2005. évi XVIII. tv. egyes rendelkezéseinek Csongrád város területén történő végrehajtásáról szóló 2/2006. (I.30.) Ökt. rendelet kiegészítése, módosításának szükségességéről.

A távhőszolgáltatásról szóló 2005. évi XVIII. tv. a rendeletünk megalkotása óta számos pontban változott, ezért a rendelet kiegészítésén túl megtörtént annak teljeskörű felülvizsgálata és a Képviselő-testület korábbi döntésének megfelelő felülvizsgálata.

A Tszt. 10.§-a értelmében: *„Az önkormányzat jegyzője, a fővárosban a fővárosi önkormányzat főjegyzője (a továbbiakban: önkormányzat jegyzője) a) megküldi előzetes véleményezésre a fogyasztóvédelmi hatóságnak és a felhasználói érdek-képviseleteknek a távhőszolgáltatást érintő képviselő-testületi előterjesztések tervezetét.”*

Jelen előterjesztés első olvasat, melyet véleményezésre a fentieken túl a Magyar Energetikai- és Közmű-szabályozási Hivatalnak is megküldünk.

A rendelet-tervezetet döntésre a véleményezési eljárás lezárultát követően terjesztjük a T. Képviselő-testület elé.

Kérem a T. Képviselő-testületet az előterjesztés megvitatására és a rendelet-tervezet első olvasatának jóváhagyására!

Csongrád, 2022. március 24.

 Dr. Juhász László

 jegyző

**Csongrád Városi Önkormányzat Képviselő-testületének ……/2022. (IV…….) önkormányzati rendelete**

**a távhőszolgáltatásról**

**tervezet**

Csongrád Városi Önkormányzat Képviselő-testülete a távhőszolgáltatásról szóló 2005. évi XVIII. törvény 6. § (2) bekezdés a)-i) pontja, 34. § (4) bekezdés, 41. § (1) bekezdés, 43. § (2) bekezdés, 46. § (1) bekezdés, 50.§ (3) bekezdés, 51. § (3) bekezdés, 60. § (3) a) pontja bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 20. pontjában meghatározott feladatkörében eljárva az alábbi rendeletet alkotja:

**1. Általános rendelkezések**

**1. §** (1) A rendelet hatálya kiterjed Csongrád város belterületén távhőszolgáltatást végző távhőszolgáltatóra (a továbbiakban: távhőszolgáltató), valamint a távhőszolgáltatást igénybe vevő felhasználókra és díjfizetőkre. A szolgáltatás kiterjed a fűtési és használati melegvízellátásra is.

(2) A távhőszolgáltatást az élet-, az egészség- és a vagyonbiztonság, valamint a környezet és a természet védelmének érvényesülésével gazdaságosan, a nemzetgazdasági, a felhasználói, továbbá az energia-takarékossághoz fűződő érdekeknek és a műszaki-biztonsági előírásokban meghatározott követelményeknek megfelelően kell végezni.

(3) A szolgáltatott távhő legmagasabb nettó díját a vonatkozó miniszteri rendelet határozza meg.

**2.§** E rendelet tekintetében a távhőszolgáltatásról szóló 2005. évi XVIII. törvény (a továbbiakban: Tszt.) 3. §-ában, valamint a távhőszolgáltatásról szóló 2005. évi XVIII. törvény végrehajtásáról szóló 157/2005. (VIII. 15.) számú Korm. rendelet 3. mellékletében foglalt, valamint a Távhőszolgáltatási Közszolgáltatási Szabályzat (a továbbiakban: TKSZ) 2.1. pontjában meghatározott fogalmak alkalmazandóak.

**2. Előzetes tájékoztatás, igénybejelentés, csatlakozási díj**

**3. §** Az előzetes tájékoztatást kérő érdekelt kérelmének tartalmaznia kell a tervezett felhasználási hely címét, rendeltetését (lakó-, vegyes-, vagy egyéb épület), a vételezni kívánt legnagyobb hőteljesítményt és a tervezett éves hőigényt, valamint a TKSZ.-ben foglaltaknak megfelelően a távhőmennyiség mérésének tervezett helyét.

**4.§** (1) Új vagy növekvő távhőigénnyel jelentkező felhasználási hely tulajdonosától az igényének kielégítését szolgáló hőteljesítmény rendelkezésre állásához szükséges szolgáltatói tulajdonú berendezések létesítése, bővítése, átalakítása céljából a távhőszolgáltató csatlakozási díjat kérhet.

(2) A távhőszolgáltató a csatlakozási díj mértékét mérsékelheti.

(3) A bejelentett új vagy növekvő távhőteljesítmény-igény kielégítésére, a csatlakozás feltételeire az igénybejelentőnek és a távhőszolgáltatónak egymással külön szerződést kell kötnie.

(4) A csatlakozási díj mértéke a felhasználó ellátása érdekében szükséges

a) bekötővezeték létesítéséhez: 150 000,- Ft / nyomvonal folyóméter,

b) szolgáltatói tulajdonú egyéb berendezések létesítéséhez, bővítéséhez: 25 000,- Ft / kW.

(5) A (4) bekezdésben megállapított csatlakozási díj a legmagasabb hatósági ár, amely az általános forgalmi adót nem tartalmazza.

(6) A távhőszolgáltató hőközpontjain kívül felszerelt hőmennyiségmérők hitelesítés költségei a felhasználót terhelik.

**3.  A távhőszolgáltató és a felhasználó közötti jogviszony**

**5.§** (1) Az engedélyes, a felhasználó és a díjfizető, továbbá a felhasználó képviselői és a díjfizető közötti közszolgáltatási jogviszony általános szabályait a TKSZ. tartalmazza.

(2)  Az engedélyest a lakossági felhasználóval általános határozatlan időre szóló, a külön kezelt intézményekkel és az egyéb felhasználóval egyedi, a felek által meghatározott időre szóló közszolgáltatási szerződéskötési kötelezettség terheli.

(3)  Az általános közszolgáltatási szerződés alapján az engedélyes a lakossági felhasználó részére folyamatos, biztonságos és meghatározott mértékű távhőszolgáltatásra, a lakossági felhasználó a távhőszolgáltatás ellenértékének rendszeres megfizetésére köteles.

(4)    Kormányrendeletben meghatározott külön kezelt intézményi felhasználó kezdeményezheti a közszolgáltatási szerződésének felmondása alóli mentességét október 15. és április 15. közötti időszakban (moratórium).

(5) Az egyéb felhasználó és az engedélyes a polgári jog szabályai szerint egyedi közszolgáltatási szerződést köt a távhő folyamatos és biztonságos szolgáltatására, illetőleg ellenértékének megfizetésére.

(6) A közszolgáltatási szerződések tartalmára a TKSZ. előírásai az irányadók.

(7) A felhasználói igény kielégítés és a távhőszolgáltatás rendeletekben foglaltakon túlmenő szabályait az üzletszabályzat tartalmazza, melyet az engedélyes köteles a felhasználók részére hozzáférhetővé tenni.

**6.§** A felhasználók és a felhasználói érdekképviseletek tájékoztatása érdekében a távhőszolgáltató honlapot tart fenn, melyen közzé teszi

a) a távhőszolgáltató és a távhőtermelő közötti hővásárlási célú megállapodásokat,

b) a távhőszolgáltató és a helyi önkormányzat között a helyi önkormányzat területén közszolgáltatás ellátására és az ezzel összefüggésben kötött megállapodásokat,

c) az üzletszabályzatot,

d) a felhasználói panaszok intézésével kapcsolatos információkat,

e) a feladatkörrel rendelkező fogyasztóvédelmi szervek és felhasználói társadalmi érdekképviseletek elérhetőségét,

f) a számvitelről szóló törvénynek megfelelő formában az előző gazdálkodási év adatait,

g) külön jogszabályban meghatározott információkat,

h) a távhőszolgáltatás hatósági árait,

i) a távhőszolgáltató szolgáltatási területén elérhető, a távhőszolgáltatással kapcsolatos támogatások feltételeit, pályázatok adatait.

**4. Bekapcsolás, vételezés**

**7.§** (1) A távhőszolgáltatónak a [Tszt.](https://njt.hu/jogszabaly/2005-18-00-00) 54. § (4)-(5) bekezdése szerinti üzembe helyezési- és bekapcsolási eljárásban való közreműködéséért díj az egyéb felhasználó számára sem számítható fel.

(2) A [Tszt. 54. § (5) bekezdés](https://njt.hu/jogszabaly/2005-18-00-00#SZ54@BE5)e szerinti bekapcsolás során a távhőszolgáltató a hőközponti mérőeszközök esetében a hőmennyiségmérő-kör elemeit (integrátor, vízmérő és hőérzékelő pár), a vízszolgáltató a használati melegvíz felhasználást mérő hőközponti vízmérőt a mérőeszköz e célra kialakított helyén illetéktelen beavatkozás, leszerelés megakadályozása céljából zárjeggyel köteles ellátni.

(3) A hőközponti mérőműszerek szükséges adatainak és a zárjegyek számainak feltüntetésével a távhőszolgáltató üzletszabályzata szerinti jegyzőkönyvet köteles kiállítani.

(4) A [(2)-(3) bekezdés](https://or.njt.hu/onkormanyzati-rendelet/318300#SZ5.@BE(2)) az épület részenkénti mérése esetén az épületrészek hőmennyiségmérőire is vonatkozik.

**8. §** A távhőszolgáltató – a TKSZ-ban foglaltak alkalmazásával – a szolgáltatói berendezések üzletszabályzatban meghatározott csatlakozási feltételei szerinti, az adott területre vonatkozó, a külső hőmérséklet változását követő primer előremenő hőhordozó közeg hőmérséklet-változásának (menetrendnek) megfelelően olyan mennyiségű távhőt köteles szolgáltatni, amennyi a felhasználói berendezések üzemképes és biztonságos állapota, helyiségek, épületek megfelelő műszaki állapota mellett a felhasználó igénye szerint a közszolgáltatási szerződésben rögzített szolgáltatási célok kielégítéséhez szükséges.

**9. §** (1) A távhőszolgáltató annyi hőmennyiséget szolgáltat, amennyi az üzemképes felhasználói berendezések rendeltetésszerű működése és a fűtött helyiségek megfelelő műszaki állapota mellett

a) lakószobákban, irodahelyiségekben átlagosan 20- 22°C,

b) a lakószobának nem minősülő, illetőleg a nem lakás céljára szolgáló helyiségekben átlagosan a szabványok alapján rögzített tervezői előírásokban meghatározott belső hőmérséklet eléréséhez szükséges.

(2) A használati melegvíz-szolgáltatási célú távhőszolgáltatás keretében a távhőszolgáltató annyi hőmennyiséget szolgáltat, amennyi az üzemképes felhasználói berendezések rendeltetésszerű működése mellett, folyamatos vételezésnél, a kifolyóknál mérve, legalább +40°C használati melegvíz-hőmérséklet eléréséhez szükséges.

**10.§**  (1) A fűtési idény minden év október 15. napjától a következő év április 15. napjáig terjedő időszak.

(2) A felhasználó indokolt kérelmére a fűtési idénytől a távhőszolgáltató eltérhet.

**5. Szüneteltetés, korlátozás**

**11. §** (1) A távhőszolgáltató a [Tszt. 40. §](https://njt.hu/jogszabaly/2005-18-00-00#SZ40)-a szerint jogosult a távhőszolgáltatást szüneteltetni. A távhő vételezés szüneteltetését a felhasználó a tulajdonában, üzemeltetésében lévő felhasználói berendezések terv szerinti karbantartásának, felújításának idejére vagy váratlan meghibásodás miatt szükséges fenntartási munka elvégzése idejére jogosult igényelni.

(2) A terv szerinti fenntartási munkákat a tárgyév május 16. napja és szeptember 14. napja közötti időszakban, más megállapodás hiányában 8 napon belül kell elvégezni. A munkák megkezdésének és várható befejezésének időpontjáról a felhasználó és a távhőszolgáltató egymást legalább 8 nappal korábban köteles írásban tájékoztatni.

(3) A váratlan meghibásodásról, a meghibásodás okáról és a hiba kijavításának kezdetéről a felhasználó és a távhőszolgáltató egymást 8 órán belül kötelesek tájékoztatni és a hibát a műszakilag lehetséges legrövidebb időn belül megszüntetni.

**12. §** (1) A szolgáltató hőtermelő létesítményénél országos tüzelőanyag-hiány miatt fellépő termeléskiesésről, a korlátozás szükséges mértékéről a távhőszolgáltató köteles haladéktalanul tájékoztatni Csongrád város jegyzőjét, továbbá a korlátozással érintett felhasználókat.

(2) A korlátozás sorrendjére és fokozataira vonatkozó szabályokat e rendelet 1. sz. melléklete tartalmazza.

**6. Felhasználói berendezés működtetése, fenntartása, átalakítása**

**13.§** (1) A szolgáltató tulajdonában, kezelésében lévő berendezések üzemeltetése, javítása, karbantartása a szolgáltató feladata és költsége, a felhasználói berendezések karbantartása, javítása üzemeltetése a felhasználó feladata és költsége. Igény esetén szolgáltató díj ellenében közreműködhet a felhasználói berendezések karbantartásában, javításában.

(2) A szolgáltatói hőközpontból kiinduló, a hőhordozó közeget az ellátott épületekbe továbbító távhővezetéknek (összekötő vezetéknek) az egyes épületeken átmenő szakaszai által az épületekből elfoglalt térrészlet után a távhőszolgáltatót fizetési kötelezettség nem terhelheti, és a távhőszolgáltató sem számíthat fel az érintett felhasználók részére az ilyen vezetékek fenntartásáért és üzemeltetéséért költséget.

**14. §** A távhőszolgáltatásba már bekapcsolt felhasználó csak a távhőszolgáltató előzetes hozzájárulásával létesíthet új felhasználói berendezést, helyezhet át, alakíthat át és szüntethet meg meglévő felhasználói berendezést. A hozzájárulás alapján elvégzett átalakítását köteles a távhőszolgáltatónak 8 napon belül írásban bejelenteni. A távhőszolgáltató csak abban az esetben adhatja meg hozzájárulását, ha az átalakítás, többlet energia vételezés nem jelent hátrányt a többi felhasználó ellátásában. Mérőhely kialakításához a szolgáltató abban az esetben adja meg hozzájárulását, ha a kialakítással a felhasznált hőmennyiség egyértelműen meghatározható.

**15.§** (1) A [14.§](https://or.njt.hu/onkormanyzati-rendelet/318300#SZ13.) szerinti szolgáltató hozzájárulást abban az esetben is be kell szerezni, ha a felhasználó, díjfizető olyan építészeti, vagy épületgépészeti átalakítást kíván végezni, amely a távhővel ellátott felhasználási hely díjfizetés alapját képező légtérfogatát, illetőleg a hőteljesítmény igényét növeli. A megnövekedett távhőigény kielégítéséről a felhasználónak a távhőszolgáltatóval előzetesen meg kell állapodnia.

(2) Az átalakításról arra jogosult által készített olyan tervet kell a távhőszolgáltatóhoz benyújtani, amely figyelembe veszi az épületet ellátó hőközpont műszaki adottságait, tartalmazza az épület megváltozott hőszükségletével kapcsolatos számításokat. Az átalakítás befejezését a 13 §-ban foglaltak szerint írásban be kell jelenteni a távhőszolgáltatónak.

(3) A munkálatok elvégzése után a felhasználási hely ellátására érvényben lévő közszolgáltatási szerződést a megnövekedett légtérfogatnak, illetve hőteljesítmény igénynek megfelelően, épületrészenkénti díjszétosztás esetén a díjfizetőkre és a hődíj új szétosztási arányaira is kiterjedően módosítani kell.

**7. Mérés**

**16.§** (1)  Az engedélyes a szolgáltatott és felhasznált távhő mennyiségét a beépítési helyen lévő hiteles hőmennyiségmérőn köteles mérni és elszámolni minden felhasználó esetében.

(2) A hőmennyiségmérő beépítési helye a felhasználóknál:

1. épületrészenkénti mérés esetén a hőhordozó közeg fogadására, továbbítására,

elosztására, a távhőmennyiség önálló mérésére és szabályozására szolgáló helyiségben lévő fűtési vezeték előremenő vagy visszatérő szakasza,

1. hőközponti mérés esetén a hőhordozó közeg fogadására, továbbítására,

              elosztására, a távhőmennyiség önálló mérésére és szabályozására szolgáló

              helyiségben lévő fűtési vezeték előremenő vagy visszatérő szakasza.

(2)  A felhasznált távhő mennyisége – az engedélyessel történt egyeztetést követően – épületrészenként is mérhető, illetve elszámolható, ha a felhasználó az épület valamennyi épületrészében (lakásokban és egyéb rendeltetésű helyiségekben) a hiteles mérőműszernek és annak megbízott általi felszerelésének, valamint a felhasználói berendezés szükséges átalakításának költségét viseli. Az épületrészenkénti mérés megvalósítása nem tartozik az engedélyes kötelezettségei közé.

(3)  A szolgáltatott távhő elszámolásának alapja – egyéb megállapodás hiányában – a hőközpontban mért hőmennyiség.

(4)  A hőközpontról ellátott felhasználói közösség által felhasznált összes használati melegvízhez szükséges hidegvíz mennyiségének mérése a fűtőműbe beépített, a helyi vízszolgáltató tulajdonában lévő főmérővel történik.

(5)  A melegvíz egyedi mérésére az engedélyessel egyeztetett módon az egyedi melegvízvételi helyeken van lehetőség. A melegvíz egyedi mérésének megvalósítása nem tartozik az engedélyes kötelezettségei közé, annak költsége a felhasználót terheli.

**17. §** (1) Új felhasználó csatlakozása esetén felhasználói hőközpontot kell létesíteni a mérés helyétől függetlenül. Egyidejűleg meg kell valósítani a felhasználási helyen a hőmennyiség-szabályozás lehetőségét és a hőmennyiség felhasználónkénti, fizetőnkénti mérését. A felhasználói berendezés létesítése a felhasználási hely tulajdonosának a költségén történik.

(2) A szolgáltatói hőközpontból való távhőellátás esetén az ellátott épületben a hőmennyiségmérő vagy költségmegosztó mérőműszerek helyét és üzemeltetésének lehetőségét a felhasználási hely tulajdonosa köteles díjmentesen biztosítani.

**18. §** (1) Hőközponti mérés szerinti távhőszolgáltatás esetén a hőmennyiségmérés helye: A szolgáltatói hőközpontokban van, amelyben a mérőeszközt a forgalmazó, vagy szállító által megadott, a mérő hitelesítési engedélyében előírt beépítési követelmények betartásával kell beszerelni.

(2) A hőfogadó állomáson hiteles hőmennyiségmérést, illetőleg a költségmegosztást szolgáló egyéb mérőműszereket az alkalmazott mérőeszközre vonatkozó beépítési követelmények betartásával kell felszerelni.

(3) Épületrészenkénti mérés szerinti távhőszolgáltatás esetén a hőmennyiségmérőt az épületen belül elhelyezve, a mérőre vonatkozó beépítési követelmények betartásával úgy kell felszerelni, hogy az az adott épületrész egészének hőfelhasználását mérje.

(4) Az illetéktelen beavatkozás és leszerelés megakadályozása érdekében az [5. § (2)-(4) bekezdés](https://or.njt.hu/onkormanyzati-rendelet/318300#SZ5.@BE(2))ét az épületrészenkénti mérés szerinti távhőszolgáltatás esetén értelemszerűen alkalmazni kell.

**8. A közszolgáltatási szerződés felmondása**

**19.§** (1) A közszolgáltatási szerződést a felhasználási hely egészére kiterjedően lehet felmondani. A felhasználási helyen a távhő igénybevételi lehetőségének végleges megszüntetése szükséges, továbbá ezzel egyidejűleg a korábbi fűtési célú távhőellátással azonos, összkomfortos komfortfokozatot biztosító hőellátást kell megvalósítani.

(2) A felhasználó a közszolgáltatási szerződés felmondása iránti szándékát írásban köteles a távhőszolgáltatónak bejelenteni. A távhőszolgáltató 15 napon belül köteles a felmondás feltételeiről, az előírt eljárásról a felhasználót írásban tájékoztatni. Felmondás esetén a távhőszolgáltató a [Tszt.](https://njt.hu/jogszabaly/2005-18-00-00)38. § [(2) bekezdés](https://or.njt.hu/onkormanyzati-rendelet/318300#SZ17.@BE(2))ében előírt feltételek meglétét jogosult vizsgálni.

 (3) Amennyiben a felhasználási helyet magában foglaló ingatlannak több tulajdonosa van (társasház, szövetkezeti ingatlan, közös tulajdon) a felhasználó köteles biztosítani a [Tszt. 38. § (2) bekezdés a) pont](https://njt.hu/jogszabaly/2005-18-00-00#SZ38@BE2@POA)jában foglaltaknak megfelelő hozzájárulások beszerzését, és azt köteles a távhőszolgáltató részére átadni.

(4) A [Tszt. 38. § (2) bekezdés c) pont](https://njt.hu/jogszabaly/2005-18-00-00#SZ38@BE2@POC)jában foglaltak a szolgáltató tulajdonában lévő felhasználói hőközpont megszüntetésének költségeire is vonatkoznak, ide nem értve a berendezések selejtezésével összefüggő, a szolgáltatónál jelentkező vagyoni veszteséget.

(5) A felmondás miatt szükséges munkálatokat a tulajdonát képező hőközpontban a távhőszolgáltató végzi el a felhasználó költségére.

**20. §** (1) Ha a felhasználási helyen valamely épületrész távhőellátását kívánják megszüntetni, a közszolgáltatási szerződés módosítására van szükség. Ebben az esetben a [Tszt. 38. § (5) bekezdés](https://njt.hu/jogszabaly/2005-18-00-00#SZ38@BE5)ében foglaltak az egyedi közszolgáltatási szerződés módosítására is irányadóak. A közszolgáltatási szerződés módosítása iránti igényt a felhasználó (képviselője) írásban jelenti be a távhőszolgáltatónak. A távhőszolgáltató 15 napon belül köteles a módosítás feltételeiről, az előírt eljárásról a felhasználót írásban tájékoztatni. A távhőszolgáltató a [Tszt. 38. § (5) bekezdés](https://njt.hu/jogszabaly/2005-18-00-00#SZ38@BE5)ében előírt feltételek meglétét jogosult vizsgálni. A felhasználó képviselője köteles a megfelelő hozzájárulások beszerzésére, és azokat köteles a távhőszolgáltató részére átadni.

(2) A szerződés [(1) bekezdés](https://or.njt.hu/onkormanyzati-rendelet/318300#SZ18.@BE(1)) szerinti módosítása iránti igény, más megállapodás hiányában, az épületrész (lakás, nem lakás céljára szolgáló helyiség) egészére, továbbá mind a fűtési célú, mind a használati melegvíz-szolgáltatási célú hőellátás megszüntetésére vonatkozik.

(3) A [Tszt. 38. § (5) bekezdés d) pont](https://njt.hu/jogszabaly/2005-18-00-00#SZ38@BE5@POD)ja szerinti költségviselési kötelezettség a szolgáltató tulajdonában lévő felhasználói hőközpont átalakításának költségeire is vonatkozik.

(4) Épületrész leválása esetén meg kell szüntetni az épületrészben a távhő igénybevételének lehetőségét. A hőleadó berendezéseket le kell választani az épület felhasználói rendszeréről és az átmenő vezetékeket hőszigeteléssel kell ellátni. Ezzel egy időben az épület üzemben maradó felhasználói berendezésein – beleértve a hőközpontot is – az annak megfelelő működését biztosító, a leválasztás miatt szükséges átalakításokat, beszabályozásokat is el kell végezni. Az előzőek megvalósításához szükséges munkálatokat az ingatlantulajdonos tulajdonában lévő felhasználói berendezéseken a felhasználó köteles elvégeztetni. A távhőszolgáltató tulajdonát képező felhasználói hőközpontban az épületrész leválása miatt szükséges átalakítást a felhasználó költségére a távhőszolgáltató végzi el.

(5) A [(4) bekezdés](https://or.njt.hu/onkormanyzati-rendelet/318300#SZ18.@BE(4))ben foglalt munkálatokról a felhasználó arra jogosult által készített tervet és műszaki leírást köteles a távhőszolgáltató rendelkezésére bocsátani, amelyeknek az épület teljes fűtési rendszerére ki kell terjednie. Az épület üzemben maradó fűtési rendszerét – beleértve a hőközpontot is – érintően a tervnek tartalmaznia kell a megváltozott hőszükséglet mértékére vonatkozó számításokat, a leválasztás miatt szükséges átalakításokat, a beszabályozási tervet. Amennyiben a terv szerint az átalakítás jogszabályba, műszaki előírásba ütközik, vagy más felhasználó, díjfizető részére való szolgáltatást akadályozza, a távhőszolgáltató 15 napon belül köteles álláspontját a felhasználóval írásban közölni. A terv módosítása a felhasználó feladata.

(6) A [(4) bekezdés](https://or.njt.hu/onkormanyzati-rendelet/318300#SZ18.@BE(4)) szerinti munkálatok megkezdését és befejezését felhasználó köteles a távhőszolgáltatónak írásban bejelenteni, mellékelve a kivitelező nyilatkozatát arról, hogy az átalakítás a benyújtott terveknek megfelelően készült el. A távhőszolgáltató a befejezésről szóló bejelentést követő nyolc munkanapon belül köteles a munkaterv szerinti megvalósítását, az összkomfortos komfortfokozatot biztosító hőellátás elkészültét a helyszínen ellenőrizni. Az ellenőrzés eredményét jegyzőkönyvben kell rögzíteni.

(7) A felhasználó, illetőleg a díjfizető díjfizetési kötelezettsége abban az időpontban szűnik meg, amikor a felhasználó a távhőellátás bármilyen módon való igénybevételének lehetőségét a jogszabályi előírások betartásával teljes egészében megszüntette, továbbá a távhőszolgáltató és a felhasználó (képviselője) a közszolgáltatási szerződést az épületrész leválásának megfelelően módosította.

(8) Épületrész leválása miatt keletkezett elégtelen szolgáltatás alapján a távhőszolgáltatóval szemben igény nem érvényesíthető.

**21.§** Ha a felhasználási helyen valamely külön tulajdonú épületrész távhőellátását kívánják szüneteltetni, a közszolgáltatási szerződés módosítására van szükség. Ebben az esetben a [Tszt. 38. § (5) bekezdés](https://njt.hu/jogszabaly/2005-18-00-00#SZ38@BE5)ében foglaltak az egyedi közszolgáltatási szerződés módosítására is irányadóak. Abban az estben, ha a távhővel ellátott épületben lévő épületrészben kívánják a távhő igénybevételét szüneteltetni az épületrész tulajdonosa és a felhasználó közösen kezdeményezheti az általános közszolgáltatási szerződés módosítását, ha együttes feltételként

a) a szüneteltetéshez a távhővel ellátott épület költségmegosztó mérőihez tartozó tulajdonosi közösségnek és az épületrésszel szomszédos egyéb épületrészek valamennyi tagja hozzájárul;

b) a szüneteltetés nem okoz jelentős kárt az épület többi tulajdonosa számára, és nem korlátozza mások tulajdonosi, használói, bérlői jogait;

c) a megszüntetést igénylő épületrész tulajdonosa viseli azokat a költségeket, amelyek a felhasználói berendezéseknek a szolgáltatás igénybevételének megszüntetésével, majd üzembe helyezésével összefüggésben szükséges műszaki beavatkozással merülnek fel; - a szolgáltató lezárja és leplombálja a fűtési szerelvényeket-

d) a szolgáltatás igénybevételének szüneteltetését a meglévő rendszer lehetővé teszi és az nem ütközik egyéb jogszabályba.

e) szüneteltetett épületrész után a tulajdonos a szüneteltetés idejére vállalja az alapdíjak teljes összegének és a mért hőmennyiség épületrészre eső díjának 20 %-ával arányos költség megfizetését.

**9. Fogyasztóvédelem**

**22.§** (1) Az engedélyes köteles együttműködni, a szükséges adatokat, információkat rendelkezésre bocsájtani a felhasználókat érintő kérdésekben a fogyasztóvédelmi szervekkel, és a felhasználói érdekképviseletekkel. A fogyasztóvédelmi hatóság az önkormányzat jegyzőjének megkeresése alapján véleményezi az engedélyes üzletszabályzatát.

(2)  Az önkormányzat együttműködik a fogyasztóvédelmi szervekkel, valamint a felhasználói érdekképviseletekkel, és ennek keretében a távhőszolgáltatást érintő képviselőtestületi előterjesztéseket előzetesen véleményezteti.

(3)  A (2) bekezdés szerinti vélemény-nyilvánításba bevonandó szervek köre:

       - Fogyasztóvédelmi Hatóság

      - egyéb felhasználói érdekképviseleti szervek, akik írásban bejelentik az önkormányzat jegyzőjénél ilyen irányú szándékukat.

**23.§** (1) Az önkormányzat jegyzője

a) a fogyasztóvédelmi hatóság és a felhasználói érdekképviseletek kérelmére rendelkezésükre bocsátja mindazokat az adatokat, információkat, amelyek az engedélyesnek az önkormányzat jegyzője által kiadott engedélyéhez kötött tevékenységével és a felhasználói érdekekkel egyaránt kapcsolatosak, valamint a fogyasztóvédelmi hatóságnak a Tszt. 8.§-ában foglalt feladatának ellátásához szükségesek.

b) ellenőrzi az engedélyes tevékenységét az üzletszabályzatában foglaltaknak megfelelően.

**24.§**  A felhasználói panaszok kezelésére és egyéb, a fogyasztóvédelemre, a jogorvoslatra, az adatszolgáltatási kötelezettségre vonatkozó eljárási szabályokat a fogyasztóvédelemről szóló 1997. évi CLV. törvény, a Tszt., a Magyar Energetikai és Közmű-szabályozási Hivatal "A távhőszolgáltatással kapcsolatos fogyasztói érdekvédelemre vonatkozó ajánlásai" és az üzletszabályzat tartalmazzák.

**10. Díjfizetés**

**25.§** Az engedélyes a közműves ivóvíz felmelegítésével szolgáltatott használati melegvíz után:

1. hitelesített melegvízmérővel rendelkező felhasználó, illetve díjfizető a ténylegesen mért használati melegvíz hődíját (0,2 GJ/m3), és a használati melegvíz előállításához szükséges közműves hidegvíznek a tényleges felhasználásként mért mennyiségű víz- és csatornadíját fizeti meg;
2. hitelesített melegvízmérővel nem rendelkező felhasználó, illetve díjfizető havi felhasználásként – a folyamatos melegvízellátásra vonatkozó fajlagos vízigények figyelembevételével – a tulajdonosi közösségek (felhasználók) képviselőjének az engedélyes felé dokumentált, és a lakást mindenkor használó személyek számáról készült kimutatás alapján havonta és személyenként 6 m3 használati melegvíz hődíját fizeti meg.

**26.§** (1) A távhőszolgáltató a 25.§ b) pontjában meghatározott átalánydíj-számítást a vízszolgáltató által, a melegvízmérő hitelességének lejártáról megküldött tájékoztatást követő naptól alkalmazza.

(2) A hitelesített melegvízmérővel rendelkező felhasználó használati melegvíz felhasználását a mért mennyiség alapján három havonként kell elszámolni. Két elszámolási időszak között a díjfizető havonként az előző elszámolási időszak átlag felhasználása után előleg fizetést teljesít. Az elszámolási időszakban kiszámlázott, és a mért felhasználás szerinti melegvíz hődíj, valamint víz- és csatornadíj különbözetét az engedélyes legkésőbb az elszámolási időszakot követő második hónap számláiban jóváírja, vagy pótterhelésként kiszámlázza.

(3) Hitelesitett melegvízmérővel nem rendelkező felhasználó esetében az egyes lakásokban lakó személyek számának változásáról a tulajdonosi közösségek képviselője (társasházi közös képviselő) a változást követő 15 napon belül bejelentési kötelezettséggel tartozik az engedélyes felé.

**11. Szerződésszegés**

**27.§** (1) Ha a lakossági felhasználóval szemben a [Tszt. 49. § (2) bekezdésének b)-e) pont](https://njt.hu/jogszabaly/2005-18-00-00#SZ49@BE2@POB)jaiban leírt szerződésszegés miatt a távhőszolgáltatás felfüggeszthető lenne, a távhőszolgáltató csökkentett szolgáltatásként a felhasználási helyen 1 lakóhelyiségben (szoba) a közszolgáltatási szerződés szerinti fűtési célú hőellátásához szükséges hőmennyiséget köteles biztosítani. A használati melegvíz-szolgáltatási célú távhőszolgáltatás teljes mértékben megszüntethető.

 (2) Az [(1) bekezdés](https://or.njt.hu/onkormanyzati-rendelet/318300#SZ20.@BE(1))ben foglaltak az adott felhasználási helyen közfeladatként oktatási-, egészségügyi-, valamint szociális alapszolgáltatást folytató egyéb felhasználóra is vonatkoznak.

(3) Az [(1)](https://or.njt.hu/onkormanyzati-rendelet/318300#SZ20.@BE(1)) és [(2) bekezdés](https://or.njt.hu/onkormanyzati-rendelet/318300#SZ20.@BE(2))ben foglaltak nem érintik a távhőszolgáltató jogosultságát a közszolgáltatási szerződés felmondására a [Tszt. 51. § (3) bekezdés b)-c) pont](https://njt.hu/jogszabaly/2005-18-00-00#SZ51@BE3@POB)jaiban foglalt, valamint a [(4) bekezdés](https://or.njt.hu/onkormanyzati-rendelet/318300#SZ20.@BE(4))ben meghatározott esetekben.

(4) A távhőszolgáltató jogosult olyan műszaki megoldásokat alkalmazni, amelyek az [(1) bekezdés](https://or.njt.hu/onkormanyzati-rendelet/318300#SZ20.@BE(1)) szerinti csökkentett szolgáltatást az épületrészben teszik lehetővé akkor, ha a szerződésszegést az egyes épületrészek díjfizetői követik el.

(5) Amennyiben a távhőszolgáltató a felhasználó szerződésszegése miatt a szolgáltatás felfüggesztésére, vagy az [(1)-(2)](https://or.njt.hu/onkormanyzati-rendelet/318300#SZ20.@BE(1)) és [(4) bekezdés](https://or.njt.hu/onkormanyzati-rendelet/318300#SZ20.@BE(4)) szerinti csökkentésére jogosult, az ennek végrehajtásához szükséges munkálatokat a felhasználói berendezéseken is jogosult elvégezni, az ingatlantulajdonos pedig ennek tűrésére köteles, és köteles viselni a felmerült költségeket.

**28.§** Fizető részéről szerződésszegésnek minősül az épületrész szüneteltetése idejére a fűtési berendezéseken elhelyezett plombák sérülése, hiánya.

**12. Záró rendelkezések**

**29.§** A rendelet …………… napján lép hatályba. A rendeletet a hatályba lépésekor fennálló távhőszolgáltatási jogviszonyokra is alkalmazni kell.

# 30.§ A rendelet hatályba lépésével egyidejűleg hatályát veszti Csongrád Városi Önkormányzat Képviselő-testületének a távhőszolgáltatásról szóló [2005. évi XVIII. törvény](https://njt.hu/jogszabaly/2005-18-00-00) egyes rendelkezéseinek Csongrád város területén történő végrehajtásáról szóló 2/2006.(I.30.) önkormányzati rendelete

Bedő Tamás Dr. Juhász László

 polgármester jegyző

**Záradék:**

A rendelet kihirdetésének napja: 2022. ………………

 Dr. Juhász László

 jegyző

1. melléklet a ………………. rendelethez

A szolgáltatás korlátozása a TSZT 41.§-a, valamint jelen rendelet 12.§-a szerinti felhatalmazás alapján a távhőszolgáltató jogosult a szolgáltatást az alábbiak szerint korlátozni.

1. A korlátozás szükségessé válásakor szolgáltató meghatározza az érvénybe lépő korlátozási fokozatot és az érintett felhasználókat a lehető legrövidebb úton (telefon, telefax, e-mail) kiértesíti. A szolgáltató köteles a korlátozás fokozatát és érintettjeit a helyi elektronikus médiákban is közzétenni.

2. Az értesítést követően szolgáltató az érintett felhasználók átadási pontján elzárja és leplombázza a főcsapokat. Az érintett felhasználók kötelesek a szolgáltató szakembereit az elzáró szerelvényeket magában foglaló hőközpontokba beengedni.

3. A szolgáltatás korlátozását az ok megszüntetésével azonnal fel kell oldani. A lezárt elzárószerelvény plombájának feltépésére és a csap kinyitására kizárólag a szolgáltató szakemberei jogosultak.

Korlátozási sorrend:

I. fokozat elrendelésekor szünetel a szolgáltatás - gazdasági társaságok és egyéni vállalkozók által üzemeltetett üzlethelyiségekben.

II. fokozat elrendelésekor -az I. fokozat során érintetteken túl- szünetel a szolgáltatás - Polgármesteri Hivatalban - Általános- és középiskolákban.

III. fokozat elrendelésekor- az I. és II. fokozat során érintetteken túl- szünetel a szolgáltatás az - Óvodákban, bölcsődékben - egyéb szociális intézményekben, - egészségügyi intézményekben.

IV. fokozat elrendelésekor - az I.,II. és III. fokozat során érintetteken túl- szünetel a szolgáltatás a - lakossági felhasználónál.